钦定古今图书集成/明伦汇编/官常典/第526卷 > 忽剌出
## 钦定古今图书集成/明伦汇编/官常典/第526卷 > 忽剌出

按《元史直脱儿传》：“直脱儿从子忽剌出袭职，授昭勇
大将军。至元十一年，攻宋六安军有功，行中书省命
领诸军战舰冲宋军。宋军败，有旨褒赏。九月，师次安
庆，忽剌出及参政董文炳领山东诸军顺流东下，至
丁家洲，遇宋臣夏贵、孙虎臣等，战江中，宋军大败，擒
其将校三十七人，军五千馀，船四十艘。十二年三月”，
与宋军战朱金沙，复有功。七月，复与宋军战焦山江
中。时丞相阿术等督战，忽剌出与董文炳身冒矢石，
沿流鏖战八十馀里，忽剌出身被数伤，裹创力战，遂
胜之。九月，宋臣张殿帅攻夺吕城仓、丹阳县，忽剌出
与万户怀都往救，生擒之。十月，下常州，从丞相伯颜
略苏、湖、秀州，至长桥，遇宋军，又败之。十三年正月，师
至杭州，丞相伯颜命忽剌出守“浙江亭”及宋北门。五
月，扬州军劫杨子桥，仅败之。六月，败真州军。七月，追
李庭芝，至通海口，降扬州及高邮、宝应、真州、滁州等
城。江南平，加昭毅大将军，职如故。寻迁湖州路达鲁
花赤。十四年，进镇国上将军、淮东宣慰使，已而屯守
上都。十五年，授嘉议大夫、行御史台中丞。十九年，进资善大夫、福建行省左丞黄华叛，平之。二十年，授江
淮行省左丞。二十三年，迁右丞。三月，进荣禄大夫、江
浙行省平章政事。六月，卒。